Tardos Tibor (író)

Tardos Tibor (Berettyóújfalu, 1918. január 20. – Párizs, 2004. január 7.) József Attila-díjas magyar író, műfordító, forgatókönyvíró, újságíró.

Életpályája 
Tardos Henrik (1889–1954) köz-és váltóügyvéd és Katz Róza (1890–1944) fia. Középiskolai tanulmányait a debreceni Zsidó Reálgimnáziumban végezte, majd gyógyszerészeti tanulmányokat folytatott Budapesten, de származása miatt eltávolították az egyetemről. Apja közbenjárására mentesült a katonai szolgálat alól és 1938-ban Párizsba ment, ahol két évig a Sorbonne-on térképészetet tanult. A második világháború kitörését követően bekapcsolódott a francia ellenállási mozgalomba. 1942-ben a kommunista párt tagja lett. A következő évtől kezdett komolyabban irodalommal foglalkozni, majd Franciaország felszabadulását követően baloldali lapok – La Presse, a Nouvelle és a Fraternité – munkatársaként dolgozott. A szüleit távollétében deportálták, s míg édesapja Ausztriából vissza tudott térni, addig édesanyja Auschwitzban életét vesztette. 1947-ben elfogadta Horváth Márton felkérését és hazatért Magyarországra, a Szabad Nép és a Szabad Ifjúság munkatársa lett. Ekkoriban jelentek meg terjedelmesebb magyar nyelvű prózái a Magyarok, az Újhold, a Csillag és más folyóiratok hasábjain. Írásai közismertek lettek és a hazai szocialista realista irodalom jegyzett szerzőjévé vált. 1956-ban részt vett a Petőfi Kör munkájában, ezért 1957-ben másfél évre börtönbe zárták. 1963-ban visszatért Franciaországba, és Párizsban telepedett le. 1965 szeptemberében menedékjogot kért a francia kormánytól, és 1989-ig csak francia nyelven publikálta írásait.

Két feleségétől három gyermeke született:
 Anne Tardos (1943–) költő, képzőművész
 Tardos János újságíró
 Tardos Tibor (1957–2014) belsőépítész

Költészete 
Nevéhez fűződnek Lengyel József, Örkény István, Szabó Magda, Ladik Katalin műveinek fordítása franciára, valamint Jean Cocteau, Montesquieu műveinek magyarra fordítása. Ironikus írásokkal kezdte pályáját, és ehhez a hanghoz tért vissza szabadulása után. A politikában szerzett tapasztalatait groteszk képekben idézte fel. A rendszerváltás óta Magyarországon is jelentek meg könyvei.

Művei 
 Jogászfalva (szatirikus napló, 1938)
 Nourri, blanchi (versek, Jacques Koberrel, 1948)
 An US writling boy - Chronicle of America sop (1949)
 Gyári belépő (riportok, 1950)
 Elmondta Huda Mihály… (Egy téglagyári munkás élettörténete) (regény, 1951)
 Igaz történetek nagy építkezésekről (riportok, 1952)
 Ruffy Péter riporteri munkájáról (1954)
 Izgalmas órák (filmregény, 1954)
 Tücsök (riportok, elbeszélések, 1963)
 Reise im Regenbogen (próza, 1965)
 L'intérieur du spectre (regény, 1965)
 Sidney (színdarab, 1966)
 Les oranges (színdarab, 1976)
 Minipasseport (regény, 1978)
 Au nom de la classe ouvriere (Kopácsi Sándorral, emlékezés, 1979)
 Transitville. Etranges émigrants de l'Est (1982)
 Lévrier afghan (regény, 1982)
 A tengervíz sós: emlékezés az íróperre (1987, 1994)
 Életfogytiglan (Kopácsi Sándor visszaemlékezése, közreműködő, 1989)
 Kacagj a vaskerék alatt! (novellák, 1990)
 Igor hazatér (regény, 1990)
 A lány az Eiffel-torony fölött (regény, 1992)
 Le TELEGRAMME ANDALOU (1994)
 FILLE AU-DESSUS DE LA TOUR EIFFEL (1994)
 Örkény István–Tibor Tardos: Minimítoszok. Válogatott egypercesek (bizalmas levelezéssel), bevezető és utószó: Tardos Tibor, szerkesztő: Szabó B. István, Palatinus, Budapest, 1997 
 Röviden (2002)

Forgatókönyvei 
 Kincsesbánya (1953)
 Életjel (1954)
 Tücsök (1963)

Jegyzetek

Források 
 Balázs Imre József: Tardos Tibor és a forradalmi szürrealisták hálózatai. In: Értelmiségi karriertörténetek, kapcsolathálók, írócsoportosulások 2., Partium Kiadó – reciti, Nagyvárad–Budapest, 2016, 283–296. o.
 Hermann Péter: Ki kicsoda 2002 CD-ROM, Biográf Kiadó 
 Ki kicsoda a magyar irodalomban? Könyvkuckó kiadó, Budapest, 1999 
 Ki kicsoda a magyar irodalomban? Tárogató könyvek 
Tardos János: Tibi a vérzivatarban (2018. február 14.) Szombat

További információk 
 https://web.archive.org/web/20160305180056/http://www.radio.hu/index.php?cikk_id=71379
 Elhunyt Tardos Tibor
 A magyar irodalom története
 Kortárs magyar írók

Magyar írók
Magyar műfordítók
Magyar forgatókönyvírók
Magyar újságírók
József Attila-díjasok
Emigráns magyarok
Berettyóújfaluiak
1918-ban született személyek
2004-ben elhunyt személyek
Aranytoll díjasok
A francia Becsületrend magyar kitüntetettjei
1956-os tevékenységük miatt bebörtönzött emberek
Francia ellenállók a második világháborúban
Magyar antifasiszta ellenállók